CELEX: 32021R1151
Language: lt
Date: 2021-07-07 00:00:00
Title: Europos Parlamento ir Tarybos reglamentas (ES) 2021/1151 2021 m. liepos 7 d. kuriuo iš dalies keičiami reglamentai (ES) 2019/816 ir (ES) 2019/818, kiek tai susiję su prieigos prie kitų ES informacinių sistemų Europos kelionių informacijos ir leidimų sistemos naudojimo tikslais sąlygų nustatymu

2021 7 14   
               
               
                  LT
               
               
                  Europos Sąjungos oficialusis leidinys
               
               
                  L 249/7
               
            
         EUROPOS PARLAMENTO IR TARYBOS REGLAMENTAS (ES) 2021/1151
         2021 m. liepos 7 d.
         kuriuo iš dalies keičiami reglamentai (ES) 2019/816 ir (ES) 2019/818, kiek tai susiję su prieigos prie kitų ES informacinių sistemų Europos kelionių informacijos ir leidimų sistemos naudojimo tikslais sąlygų nustatymu
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 82 straipsnio 1 dalies d punktą,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     Europos Parlamento ir Tarybos reglamentu (ES) 2018/1240 (2) sukurta Europos kelionių informacijos ir leidimų sistema (toliau – ETIAS), skirta trečiųjų šalių piliečiams, kuriems netaikomas reikalavimas turėti vizą kertant Sąjungos išorės sienas. Tame reglamente nustatytos sąlygos ir procedūros, skirtos kelionės leidimo išdavimui ar atsisakymui jį išduoti pagal ETIAS;
                  
               
                     (2)
                  
                  
                     ETIAS sudaro sąlygas išnagrinėti, ar dėl tų trečiųjų šalių piliečių buvimo valstybių narių teritorijoje galėtų kilti saugumo, nelegalios imigracijos ar didelė epidemijos rizika;
                  
               
                     (3)
                  
                  
                     kad ETIAS centrinė sistema galėtų atlikti prašymo bylų tvarkymą, kaip nurodyta Reglamente (ES) 2018/1240, būtina užtikrinti ETIAS informacinės sistemos bei atvykimo ir išvykimo sistemos (AIS), Vizų informacinės sistemos (toliau – VIS), Šengeno informacinės sistemos (SIS), sistemos Eurodac ir Europos nuosprendžių registrų informacinės sistemos, skirtos trečiųjų šalių piliečiams, (toliau – ECRIS-TCN) (toliau – kitos ES informacinės sistemos) ir Europolo duomenų, kaip apibrėžta tame reglamente, (toliau – Europolo duomenys) sąveikumą;
                  
               
                     (4)
                  
                  
                     šiuo reglamentu ir Europos Parlamento ir Tarybos reglamentais (ES) 2021/1150 (3) ir (ES) 2021/1152 (4) nustatomos ETIAS informacinės sistemos bei kitų ES informacinių sistemų ir Europolo duomenų sąveikumo įgyvendinimo taisyklės ir sąlygos, kuriomis pasitelkiant ETIAS galima susipažinti su kitose ES informacinėse sistemose saugomais duomenimis ir Europolo duomenimis, siekiant automatiškai nustatyti atitiktis. Todėl būtina iš dalies pakeisti Europos Parlamento ir Tarybos reglamentus (ES) 2019/816 (5) ir (ES) 2019/818 (6), kad ETIAS centrinė sistema būtų sujungta su kitomis ES informacinėmis sistemomis bei Europolo duomenimis ir kad būtų nurodyta, kuriais duomenimis bus keičiamasi tarp tų ES informacinių sistemų ir Europolo duomenų;
                  
               
                     (5)
                  
                  
                     kiek tai susiję su sąveikumo su sistema Eurodac įgyvendinimu pagal Reglamentą (ES) 2018/1240, kai bus priimta Europos Parlamento ir Tarybos reglamento (ES) Nr. 603/2013 (7) nauja redakcija, bus priimti būtini susiję daliniai pakeitimai;
                  
               
                     (6)
                  
                  
                     Europos Parlamento ir Tarybos reglamentu (ES) 2019/817 (8) ir Reglamentu (ES) 2019/818 sukurtas Europos paieškos portalas (toliau – EPP) sudarys sąlygas pateikti užklausą dėl ETIAS saugomų duomenų ir atitinkamose kitose ES informacinėse sistemose saugomų duomenų tuo pačiu metu;
                  
               
                     (7)
                  
                  
                     turėtų būti nustatyta techninė tvarka, kad būtų sudarytos sąlygos ETIAS reguliariai ir automatiškai tikrinti kitose ES informacinėse sistemose, ar vis dar tenkinamos prašymo bylų saugojimo sąlygos, kaip nustatyta Reglamente (ES) 2018/1240;
                  
               
                     (8)
                  
                  
                     valstybės narės Reglamento (ES) 2019/816 tikslais jau renka ir tvarko trečiųjų šalių piliečių, kaip apibrėžta tame reglamente, duomenis. Šiuo reglamentu valstybėms narėms nenustatoma pareiga keisti ar išplėsti trečiųjų šalių piliečių, kaip apibrėžta Reglamente (ES) 2019/816, duomenų, kurie jau renkami pagal tą reglamentą, kategorijų. ETIAS teikiamų ECRIS-TCN užklausų tikslais turėtų būti įrašytos tik žymos, nurodančios, kad trečiųjų šalių piliečių, kaip apibrėžta Reglamente (ES) 2019/816, atžvilgiu priimtas apkaltinamasis nuosprendis už teroristinį nusikaltimą ar bet kurią kitą nusikalstamą veiką, įtrauktą į Reglamento (ES) 2018/1240 priedo sąrašą, jeigu už ją pagal nacionalinę teisę baudžiama laisvės atėmimo bausme arba įkalinimu, kurių ilgiausias terminas – bent treji metai, o ECRIS-TCN duomenų įrašai turėtų būti papildomi apkaltinamąjį nuosprendį priėmusių valstybių narių kodais;
                  
               
                     (9)
                  
                  
                     pagal Reglamentą (ES) 2019/816 ir siekiant remti ETIAS tikslą prisidėti prie aukšto lygio saugumo sudarant sąlygas atlikti nuodugnų prašytojų saugumo rizikos vertinimą prieš jiems atvykstant į išorės sienų perėjimo punktus, siekiant nustatyti, ar yra faktinių prielaidų arba faktinėmis prielaidomis grindžiamų pagrįstų priežasčių daryti išvadą, kad dėl asmens buvimo valstybių narių teritorijoje kyla saugumo rizika, ETIAS turėtų galėti patikrinti, ar yra atitikimų tarp duomenų ETIAS prašymų bylose ir ECRIS-TCN saugomų duomenų, kiek tai susiję su tuo, kurios valstybės narės turi informacijos apie trečiųjų šalių piliečius, kaip apibrėžta Reglamente (ES) 2019/816, kurių atžvilgiu buvo priimti apkaltinamieji nuosprendžiai dėl teroristinio nusikaltimo per pastaruosius 25 metus arba dėl bet kurios kitos nusikalstamos veikos, įtrauktos į Reglamento (ES) 2018/1240 priedo sąrašą, per pastaruosius 15 metų, jeigu už ją pagal nacionalinę teisę baudžiama laisvės atėmimo bausme arba įkalinimu, kurių ilgiausias terminas – bent treji metai;
                  
               
                     (10)
                  
                  
                     sąlygos, įskaitant prieigos teises, kuriomis ETIAS centrinis padalinys ir ETIAS nacionaliniai padaliniai gali susipažinti su kitose ES informacinėse sistemose saugomais duomenimis ETIAS tikslais, turėtų būti reglamentuotos aiškiomis ir tiksliomis taisyklėmis dėl ETIAS centrinio padalinio ir ETIAS nacionalinių padalinių prieigos prie kitose ES informacinėse sistemose saugomų duomenų, užklausos tipų ir duomenų kategorijų; visais atvejais neturėtų būti viršijama tai, kas tikrai būtina jų užduotims atlikti. Atitinkamai ETIAS prašymo bylose saugomi duomenys turėtų būti matomi tik toms valstybėms narėms, kurios valdo pagrindines informacines sistemas, atsižvelgiant į jų dalyvavimo tvarką;
                  
               
                     (11)
                  
                  
                     ECRIS-TCN nustatyta atitiktis neturėtų savaime reikšti, kad atitinkamo trečiosios šalies piliečio, kaip apibrėžta Reglamente (ES) 2019/816, atžvilgiu buvo priimtas apkaltinamasis nuosprendis nurodytose valstybėse narėse. Ankstesnių apkaltinamųjų nuosprendžių buvimas turėtų būti patvirtinamas tik remiantis informacija, gauta iš atitinkamų valstybių narių nuosprendžių registrų;
                  
               
                     (12)
                  
                  
                     pagal Reglamentą (ES) 2018/1240 už ETIAS informacinės sistemos kūrimo ir plėtojimo etapą turi būti atsakinga Europos Parlamento ir Tarybos reglamentu (ES) 2018/1726 (9) įsteigta Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūra (eu-LISA);
                  
               
                     (13)
                  
                  
                     šis reglamentas nedaro poveikio Europos Parlamento ir Tarybos direktyvai 2004/38/EB (10);
                  
               
                     (14)
                  
                  
                     pagal prie Europos Sąjungos sutarties (toliau – ES sutartis) ir Sutarties dėl Europos Sąjungos veikimo (toliau – SESV) pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį reglamentą ir jis nėra jai privalomas ar taikomas;
                  
               
                     (15)
                  
                  
                     pagal prie ES sutarties ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį Airija gali pranešti Tarybos pirmininkui apie savo pageidavimą dalyvauti priimant ir taikant šį reglamentą;
                  
               
                     (16)
                  
                  
                     pagal prie ES sutarties ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius bei 4a straipsnio 1 dalį ir nedarant poveikio to protokolo 4 straipsniui, Airija nedalyvauja priimant šį reglamentą ir jis nėra jai privalomas ar taikomas;
                  
               
                     (17)
                  
                  
                     todėl reglamentai (ES) 2019/816 ir (ES) 2019/818 turėtų būti atitinkamai iš dalies pakeisti;
                  
               
                     (18)
                  
                  
                     kadangi šio reglamento tikslų, t. y. iš dalies pakeisti reglamentus (ES) 2019/816 ir (ES) 2019/818 siekiant sujungti ETIAS centrinę sistemą su kitomis ES informacinėmis sistemomis ir Europolo duomenimis ir nurodyti, kuriais duomenimis bus keičiamasi tarp tų ES informacinių sistemų ir Europolo duomenų, valstybės narės negali deramai pasiekti, o dėl siūlomo veiksmo masto ir poveikio tų tikslų būtų geriau siekti Sąjungos lygmeniu, laikydamasi ES sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (19)
                  
                  
                     vadovaujantis Europos Parlamento ir Tarybos reglamento (ES) 2018/1725 (11) 41 straipsnio 2 dalimi buvo konsultuojamasi su Europos duomenų apsaugos priežiūros pareigūnu,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2019/816 daliniai pakeitimai
            Reglamentas (ES) 2019/816 iš dalies keičiamas taip:
            
                        1.
                     
                     
                        1 straipsnis papildomas šiuo punktu:
                        
                                    „e)
                                 
                                 
                                    sąlygos, kuriomis ECRIS-TCN duomenys gali būti naudojami ETIAS centrinio padalinio, įsteigto Europos sienų ir pakrančių apsaugos agentūroje pagal Europos Parlamento ir Tarybos reglamento (ES) 2018/1240 (*) 7 straipsnį, kad būtų padedama siekti ETIAS tikslo prisidėti prie aukšto lygio saugumo sudarant sąlygas atlikti nuodugnų prašytojų saugumo rizikos vertinimą prieš jiems atvykstant į išorės sienų perėjimo punktus, siekiant nustatyti, ar yra faktinių prielaidų arba faktinėmis prielaidomis grindžiamų pagrįstų priežasčių daryti išvadą, kad dėl asmens buvimo valstybių narių teritorijoje kyla saugumo rizika.
                                 
                              
                           (*)  2018 m. rugsėjo 12 d. Europos Parlamento ir Tarybos reglamentas (ES) 2018/1240, kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 ir (ES) 2017/2226 (OL L 236, 2018 9 19, p. 1).“;"
                        
                     
                  
                        2.
                     
                     
                        2 straipsnis pakeičiamas taip:
                        
                           „2 straipsnis
                           Taikymo sritis
                           Šis reglamentas taikomas trečiųjų šalių piliečių, kurių atžvilgiu priimti apkaltinamieji nuosprendžiai valstybėse narėse, tapatybės informacijos tvarkymui, siekiant nustatyti valstybes nares, kuriose buvo priimti tokie apkaltinamieji nuosprendžiai. Išskyrus 5 straipsnio 1 dalies b punkto ii papunktį, šio reglamento nuostatos, kurios yra taikomos trečiųjų šalių piliečiams, taip pat taikomos Sąjungos piliečiams, kurie taip pat turi trečiosios šalies pilietybę ir kurių atžvilgiu priimti apkaltinamieji nuosprendžiai valstybėse narėse.
                           Šiuo reglamentu:
                           
                                       a)
                                    
                                    
                                       remiamas VIS tikslas įvertinti, ar prašymą išduoti vizą, ilgalaikę vizą arba leidimą gyventi pateikęs asmuo galėtų kelti grėsmę viešajai tvarkai ar vidaus saugumui, vadovaujantis Reglamentu (EB) Nr. 767/2008;
                                    
                                 
                                       b)
                                    
                                    
                                       remiamas ETIAS tikslas prisidėti prie aukšto lygio saugumo vadovaujantis Reglamentu (ES) 2018/1240;
                                    
                                 
                                       c)
                                    
                                    
                                       sudaromos palankesnės sąlygos ir padedama teisingai nustatyti asmenų tapatybę pagal šį reglamentą ir pagal Reglamentą (ES) 2019/818.“;
                                    
                                 
                     
                  
                        3.
                     
                     
                        3 straipsnio 6 punktas pakeičiamas taip:
                        
                                    „6.
                                 
                                 
                                    kompetentingos institucijos – centrinės institucijos, Eurojustas, Europolas, Europos prokuratūra, VIS paskirtosios institucijos, kaip nurodyta Reglamento (EB) Nr. 767/2008 9d straipsnyje ir 22b straipsnio 13 dalyje, ir ETIAS centrinis padalinys, kurios turi įgaliojimus naudotis ECRIS-TCN ir atlikti joje užklausas pagal šį reglamentą;“;
                                 
                              
                  
                        4.
                     
                     
                        5 straipsnis iš dalies keičiamas taip:
                        
                                    a)
                                 
                                 
                                    1 dalis iš dalies keičiama taip:
                                    
                                                i)
                                             
                                             
                                                a punkto iii papunkčio pirma įtrauka pakeičiama taip:
                                                
                                                            „—
                                                         
                                                         
                                                            tapatybės numeris arba asmens tapatybės dokumentų, įskaitant kelionės dokumentus, tipas ir numeris, taip pat juos išdavusios institucijos pavadinimas,“;
                                                         
                                                      
                                          
                                                ii)
                                             
                                             
                                                c punktas pakeičiamas taip:
                                                
                                                            „c)
                                                         
                                                         
                                                            žyma, kuria reglamentų (EB) Nr. 767/2008 ir (ES) 2018/1240 tikslu nurodoma, kad atitinkamo trečiosios šalies piliečio atžvilgiu buvo priimtas apkaltinamasis nuosprendis dėl teroristinio nusikaltimo per pastaruosius 25 metus arba dėl bet kurios kitos nusikalstamos veikos, įtrauktos į Reglamento (ES) 2018/1240 priedo sąrašą, per pastaruosius 15 metų, jeigu už ją pagal nacionalinę teisę baudžiama laisvės atėmimo bausme arba įkalinimu, kurių ilgiausias terminas – bent treji metai, įskaitant apkaltinamąjį nuosprendį priėmusios valstybės narės kodą.“;
                                                         
                                                      
                                          
                              
                                    b)
                                 
                                 
                                    7 dalis pakeičiama taip:
                                    
                                       „7.   Žymos ir apkaltinamąjį nuosprendį priėmusių valstybių narių kodai, kaip nurodyta šio straipsnio 1 dalies c punkte, yra prieinami ir jų paiešką galima atlikti tik naudojantis:
                                       
                                                   a)
                                                
                                                
                                                   VIS centrine sistema, kaip įsteigta Reglamento (EB) Nr. 767/2008 2a straipsnio 1 dalies b punktu, patikrinimų pagal šio reglamento 7a straipsnį kartu su Reglamento (EB) Nr. 767/2008 9a straipsnio 4 dalies e punktu arba 22b straipsnio 3 dalies e punktu tikslu;
                                                
                                             
                                                   b)
                                                
                                                
                                                   ETIAS centrine sistema, kaip apibrėžta Reglamento (ES) 2018/1240 3 straipsnio 1 dalies 25 punkte, patikrinimų pagal šio reglamento 7b straipsnį kartu su Reglamento (ES) 2018/1240 20 straipsnio 2 dalies n punktu tikslu, kai atitiktys nustatomos atlikus automatizuotus patikrinimus pagal to reglamento 20 straipsnį, 24 straipsnio 6 dalies c punkto ii papunktį ir 54 straipsnio 1 dalies b punktą.
                                                
                                             Nedarant poveikio šios dalies pirmai pastraipai, žymos ir apkaltinamąjį nuosprendį priėmusios valstybės narės kodas, nurodyti 1 dalies c punkte, neturi būti matomi jokiai kitai institucijai, išskyrus apkaltinamąjį nuosprendį priėmusios valstybės narės centrinę instituciją, kuri sukūrė pažymėtą duomenų įrašą.“;
                                    
                                 
                              
                  
                        5.
                     
                     
                        7 straipsnio 7 dalis pakeičiama taip:
                        
                           „7.   Nustačius atitiktį centrinė sistema arba bendra TDS automatiškai pateikia kompetentingai institucijai informaciją apie valstybes nares, turinčias su trečiosios šalies piliečiu susijusios informacijos apie teistumą, kartu su 5 straipsnio 1 dalyje nurodytais susijusiais atpažinties numeriais ir visa atitinkama informacija apie tapatybę. Tokia tapatybės informacija naudojama tik siekiant patikrinti atitinkamo trečiosios šalies piliečio tapatybę. Paieškos centrinėje sistemoje rezultatas gali būti naudojamas tik šiais tikslais:
                           
                                       a)
                                    
                                    
                                       prašymui pagal Pamatinio sprendimo 2009/315/TVR 6 straipsnį pateikti;
                                    
                                 
                                       b)
                                    
                                    
                                       prašymui, kaip nurodyta šio reglamento 17 straipsnio 3 dalyje, pateikti;
                                    
                                 
                                       c)
                                    
                                    
                                       remti VIS tikslą įvertinti, ar prašymą išduoti vizą, ilgalaikę vizą arba leidimą gyventi pateikęs asmuo galėtų kelti grėsmę viešajai tvarkai ar vidaus saugumui, vadovaujantis Reglamentu (EB) Nr. 767/2008, arba
                                    
                                 
                                       d)
                                    
                                    
                                       remti ETIAS tikslą prisidėti prie aukšto lygio saugumo vadovaujantis Reglamentu (ES) 2018/1240.“;
                                    
                                 
                     
                  
                        6.
                     
                     
                        įterpiamas šis straipsnis:
                        
                           „7b straipsnis
                           ECRIS-TCN naudojimas ETIAS patikrinimams atlikti
                           
                              1.   Siekdamas atlikti Reglamentu (ES) 2018/1240 pavestas užduotis, ETIAS centrinis padalinys turi teisę susipažinti su ECRIS-TCN duomenimis ir jų ieškoti. Tačiau, laikantis to reglamento 11 straipsnio 8 dalies, ETIAS centrinis padalinys turi prieigą tik prie tų duomenų įrašų, prie kurių pagal šio reglamento 5 straipsnio 1 dalies c punktą buvo pridėta žyma.
                              Pirmoje pastraipoje nurodytus duomenis tik patikrinimo tikslais naudoja:
                              
                                          a)
                                       
                                       
                                          ETIAS centrinis padalinys pagal Reglamento (ES) 2018/1240 22 straipsnį arba
                                       
                                    
                                          b)
                                       
                                       
                                          ETIAS nacionaliniai padaliniai pagal Reglamento(ES) 2018/1240 25a straipsnio 2 dalį, kad atliktų paiešką nacionaliniuose nuosprendžių registruose; paieška nacionaliniuose nuosprendžių registruose vykdoma prieš atliekant vertinimus ir priimant sprendimus, nurodytus to reglamento 26 straipsnyje, ir, jei taikytina, prieš atliekant vertinimus ir pateikiant nuomones pagal to reglamento 28 straipsnį.
                                       
                                    
                           
                              2.   Bendra TDS sujungiama su EPP, kad būtų galima atlikti automatizuotus patikrinimus pagal Reglamento (ES) 2018/1240 20 straipsnį, 24 straipsnio 6 dalies c punkto ii papunktį ir 54 straipsnio 1 dalies b punktą.
                           
                           
                              3.   Nedarant poveikio Reglamento (ES) 2018/1240 24 straipsniui, pagal to reglamento 20 straipsnį, 24 straipsnio 6 dalies c punkto ii papunktį ir 54 straipsnio 1 dalies b punktą atliekami automatizuoti patikrinimai sudaro sąlygas atlikti to reglamento 22 ir 26 straipsniuose numatytus vėlesnius patikrinimus.
                              Kad būtų galima atlikti Reglamento (ES) 2018/1240 20 straipsnio 2 dalies n punkte nurodytus patikrinimus, ETIAS centrinė sistema naudojasi EPP, kad pagal Reglamento (ES) 2018/1240 11 straipsnio 8 dalį duomenis ETIAS palygintų su ECRIS-TCN duomenimis, prie kurių pagal šio reglamento 5 straipsnio 1 dalies c punktą buvo pridėta žyma, naudojantis duomenimis, įtrauktais į šio reglamento II priede pateiktą atitikimo lentelę.“;
                           
                        
                     
                  
                        7.
                     
                     
                        8 straipsnio 3 dalis pakeičiama taip:
                        
                           „3.   Žymos, kaip nurodyta 5 straipsnio 1 dalies c punkte, automatiškai ištrinamos pasibaigus šio straipsnio 1 dalyje nurodytam saugojimo laikotarpiui arba praėjus 25 metams po žymos sukūrimo, kiek tai susiję su apkaltinamaisiais nuosprendžiais už teroristinius nusikaltimus, ar praėjus 15 metų po žymos sukūrimo, kiek tai susiję su apkaltinamaisiais nuosprendžiais už kitas nusikalstamas veikas, atsižvelgiant į tai, kuri data ankstesnė.“;
                        
                     
                  
                        8.
                     
                     
                        24 straipsnio 1 dalis pakeičiama taip:
                        
                           „1.   Į centrinę sistemą ir bendrą TDS įvesti duomenys tvarkomi tik šiais tikslais:
                           
                                       a)
                                    
                                    
                                       valstybėms narėms, turinčioms informacijos apie trečiųjų šalių piliečių teistumą, nustatyti;
                                    
                                 
                                       b)
                                    
                                    
                                       siekiant remti VIS tikslą įvertinti, ar prašymą išduoti vizą, ilgalaikę vizą arba leidimą gyventi pateikęs asmuo galėtų kelti grėsmę viešajai tvarkai ar vidaus saugumui, vadovaujantis Reglamentu (EB) Nr. 767/2008, arba
                                    
                                 
                                       c)
                                    
                                    
                                       siekiant remti ETIAS tikslą prisidėti prie aukšto lygio saugumo vadovaujantis Reglamentu (ES) 2018/1240.
                                    
                                 Į bendrą TDS įvesti duomenys taip pat tvarkomi pagal Reglamentą (ES) 2019/818, siekiant sudaryti palankesnes sąlygas teisingam ECRIS-TCN registruotų asmenų tapatybės nustatymui ir jį palengvinti pagal šį reglamentą.“;
                        
                     
                  
                        9.
                     
                     
                        įterpiamas šis straipsnis:
                        
                           „31b straipsnis
                           Įrašų saugojimas sąveikumo su ETIAS tikslais
                           Kai su duomenimis susipažįstama šio reglamento 7b straipsnyje nurodytais tikslais, kiekvienos ECRIS-TCN duomenų tvarkymo operacijos, atliktos bendroje TDS ir ETIAS, įrašas saugomas pagal Reglamento (ES) 2018/1240 69 straipsnį.“;
                        
                     
                  
                        10.
                     
                     
                        32 straipsnio 3 dalies antra pastraipa pakeičiama taip:
                        „Kiekvieną mėnesį eu-LISA pateikia Komisijai statistinius duomenis, susijusius su informacijos iš nuosprendžių registrų, gautos per ECRIS-TCN ir ECRIS nuorodų sistemą, registravimu, saugojimu ir keitimusi ja, įskaitant statistinius duomenis, susijusius su duomenų įrašais, prie kurių pridėta žyma, kaip nurodyta 5 straipsnio 1 dalies c punkte. Agentūra eu-LISA užtikrina, kad pagal tuos statistinius duomenis nebūtų galima nustatyti asmenų tapatybės. Komisijos prašymu eu-LISA teikia jai statistinius duomenis, susijusius su konkrečiais šio reglamento įgyvendinimo aspektais.“;
                     
                  
                        11.
                     
                     
                        papildoma šiuo priedu:
                        
                           
                              „II priedas
                              Atitikimo lentelė
                              
                                          ETIAS centrinės sistemos siunčiami duomenys, kaip nurodyta Reglamento (ES) 2018/1240 17 straipsnio 2 dalyje
                                       
                                       
                                          Šio reglamento 5 straipsnio 1 dalyje nurodyti atitinkami ECRIS-TCN duomenys, su kuriais turi būti lyginami duomenys ETIAS
                                       
                                    
                                          pavardė
                                       
                                       
                                          pavardė
                                       
                                    
                                          pavardė gimimo metu
                                       
                                       
                                          ankstesnės pavardės
                                       
                                    
                                          vardas (-ai)
                                       
                                       
                                          vardai
                                       
                                    
                                          kiti vardai (pseudonimas (-ai), įprastinis (-iai) vardas (-ai))
                                       
                                       
                                          slapyvardžiai arba pravardės
                                       
                                    
                                          gimimo data
                                       
                                       
                                          gimimo data
                                       
                                    
                                          gimimo vieta
                                       
                                       
                                          gimimo vieta (miestas ir šalis)
                                       
                                    
                                          gimimo šalis
                                       
                                       
                                          gimimo vieta (miestas ir šalis)
                                       
                                    
                                          lytis
                                       
                                       
                                          lytis
                                       
                                    
                                          dabartinė pilietybė
                                       
                                       
                                          pilietybė arba pilietybės
                                       
                                    
                                          kitos pilietybės (jei turima)
                                       
                                       
                                          pilietybė arba pilietybės
                                       
                                    
                                          kelionės dokumento rūšis
                                       
                                       
                                          asmens kelionės dokumentų rūšis
                                       
                                    
                                          kelionės dokumento numeris
                                       
                                       
                                          asmens kelionės dokumentų numeris
                                       
                                    
                                          kelionės dokumentą išdavusi šalis
                                       
                                       
                                          išdavusios institucijos pavadinimas
                                       
                                    
                        .
                  
         
            2 straipsnis
            Reglamento (ES) 2019/818 daliniai pakeitimai
            Reglamentas (ES) 2019/818 iš dalies keičiamas taip:
            
                        1.
                     
                     
                        18 straipsnyje įterpiama ši dalis:
                        
                           „1b.   Reglamento (ES) 2018/1240 20 straipsnio tikslu bendroje TDS taip pat saugomi Reglamento (ES) 2019/816 5 straipsnio 1 dalies c punkte nurodyti duomenys, kurie yra logiškai atskirti nuo šio straipsnio 1 dalyje nurodytų duomenų. Reglamento (ES) 2019/816 5 straipsnio 1 dalies c punkte nurodyti duomenys prieinami tik to reglamento 5 straipsnio 7 dalyje nurodytu būdu.“;
                        
                     
                  
                        2.
                     
                     
                        68 straipsnyje įterpiama ši dalis:
                        
                           „1b.   Nedarant poveikio šio straipsnio 1 daliai, pagal Reglamento (ES) 2018/1240 20 straipsnį, 23 straipsnį, 24 straipsnio 6 dalies c punkto ii papunktį, 41 straipsnį ir 54 straipsnio 1 dalies b punktą atliekamų automatizuotų patikrinimų tikslais EPP pradeda vykdyti operacijas tik tuomet, kai bus išpildytos to reglamento 88 straipsnyje nustatytos sąlygos.“
                        
                     
                  
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Strasbūre 2021 m. liepos 7 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               A. LOGAR
            
         
         
            (1)  2021 m. birželio 8 d. Europos Parlamento pozicija (dar nepaskelbta Oficialiajame leidinyje) ir 2021 m. birželio 28 d. Tarybos sprendimas.
         
            (2)  2018 m. rugsėjo 12 d. Europos Parlamento ir Tarybos reglamentas (ES) 2018/1240, kuriuo sukuriama Europos kelionių informacijos ir leidimų sistema (ETIAS) ir iš dalies keičiami reglamentai (ES) Nr. 1077/2011, (ES) Nr. 515/2014, (ES) 2016/399, (ES) 2016/1624 ir (ES) 2017/2226 (OL L 236, 2018 9 19, p. 1).
         
            (3)  2021 m. liepos 7 d. Europos Parlamento ir Tarybos reglamentas (ES) 2021/1150, kuriuo iš dalies keičiami reglamentai (ES) 2018/1862 ir (ES) 2019/818, kiek tai susiję su prieigos prie kitų ES informacinių sistemų Europos kelionių informacijos ir leidimų sistemos naudojimo tikslais sąlygų nustatymu (žr. šio Oficialiojo leidinio, p. 1).
         
            (4)  2021 m. liepos 7 d. Europos Parlamento ir Tarybos reglamentas (ES) 2021/1152, kuriuo iš dalies keičiami reglamentai (EB) Nr. 767/2008, (ES) 2017/2226, (ES) 2018/1240, (ES) 2018/1860, (ES) 2018/1861 ir (ES) 2019/817, kiek tai susiję su prieigos prie kitų ES informacinių sistemų Europos kelionių informacijos ir leidimų sistemos naudojimo tikslais sąlygų nustatymu (žr. šio Oficialiojo leidinio, p. 15).
         
            (5)  2019 m. balandžio 17 d. Europos Parlamento ir Tarybos reglamentas (ES) 2019/816, kuriuo Europos nuosprendžių registrų informacinei sistemai papildyti sukuriama centralizuota valstybių narių, turinčių informacijos apie priimtus trečiųjų šalių piliečių ir asmenų be pilietybės apkaltinamuosius nuosprendžius, nustatymo sistema (ECRIS-TCN) ir kuriuo iš dalies keičiamas Reglamentas (ES) 2018/1726 (OL L 135, 2019 5 22, p. 1).
         
            (6)  2019 m. gegužės 20 d. Europos Parlamento ir Tarybos reglamentas (ES) 2019/818 dėl ES informacinių sistemų policijos ir teisminio bendradarbiavimo, prieglobsčio ir migracijos srityje sąveikumo sistemos sukūrimo, kuriuo iš dalies keičiami reglamentai (ES) 2018/1726, (ES) 2018/1862 ir (ES) 2019/816 (OL L 135, 2019 5 22, p. 85).
         
            (7)  2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl Eurodac sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su Eurodac sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).
         
            (8)  2019 m. gegužės 20 d. Europos Parlamento ir Tarybos reglamentas (ES) 2019/817 dėl ES informacinių sistemų sienų ir vizų srityje sąveikumo sistemos sukūrimo, kuriuo iš dalies keičiami Europos Parlamento ir Tarybos reglamentai (EB) Nr. 767/2008, (ES) 2016/399, (ES) 2017/2226, (ES) 2018/1240, (ES) 2018/1726 ir (ES) 2018/1861 bei Tarybos sprendimai 2004/512/EB ir 2008/633/TVR (OL L 135, 2019 5 22, p. 27).
         
            (9)  2018 m. lapkričio 14 d. Europos Parlamento ir Tarybos reglamentas (ES) 2018/1726 dėl Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūros (eu-LISA), kuriuo iš dalies keičiamas Reglamentas (EB) Nr. 1987/2006 ir Tarybos sprendimas 2007/533/TVR bei panaikinamas Reglamentas (ES) Nr. 1077/2011 (OL L 295, 2018 11 21, p. 99).
         
            (10)  2004 m. balandžio 29 d. Europos Parlamento ir Tarybos direktyva 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje, iš dalies keičianti Reglamentą (EEB) Nr. 1612/68 ir panaikinanti direktyvas 64/221/EEB, 68/360/EEB, 72/194/EEB, 73/148/EEB, 75/34/EEB, 75/35/EEB, 90/364/EEB, 90/365/EEB ir 93/96/EEB (OL L 158, 2004 4 30, p. 77).
         
            (11)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).